Nem mindenki büszke arra, amit a kampányban tett.

Az újabban influenszerként, vloggerként próbálkozó volt Jobbik-elnök, Vona Gábor felhívott telefonon néhány újságírót, aki vagy akinek az orgánuma hazudott róla a választási kampányban. Vona szerint a „modern fake news hadviselést” rajta próbálták ki először Magyarországon, a kormánypárti sajtóban egyebek mellett azt állították róla, hogy

koccintott az aradi vértanúk kivégzésére,

homoszexuális orgiákra járt,

Allahot dicsőítette.

Vona azt mondja, bár számos helyreigazítási pert nyert meg az elmúlt hónapokban, fél évvel a választás után ezzel nem sokra megy, a történtek üzenete, hogy megéri hazudni és mocskos eszközökhöz nyúlni, mert nyerni csak így lehet.

A Jobbik volt elnöke pénteken közzétett egy videót, amelyben végighív néhány újságírót, „akik elvégezték a piszkosmunkát”.

Szervusz, Vona Gábor vagyok. (…) Megmondom őszintén, vannak bennem tüskék azzal kapcsolatban, amit rólam írtatok

– mondja például G. Fodor Gábornak, a 888.hu főszerkesztőjének, akivel azonban nem jut messzire. Az egykori politológus ugyanis állítólag nem érzékelte, hogy Vona ellen hazugságáradat indult volna.

Hecker Flórián, az Origo volt újságírója azt mondja: amiket írt, jellemzően „egyéni munkák” voltak, de akadt „kapott információ is és nem kvázi-újságírói munka”. Hecker hozzátette: neki legfeljebb az esetek tíz százalékában szóltak, hogy valamit meg kell írni. Azt is elmondta, ő azért „szállt ki”, és lett gazdasági újságíró, mert „a politikai média lelkülete ilyen”, és neki ebből elege lett.

Arra a kérdésre, hogy ezek szerint nem büszke arra, amit a kampányban tett, így válaszolt:

Nem politikai szempontból nem vagyok rá büszke, hanem a személyiségem kapcsán nem vagyok rá büszke, mert politikai térbe kerültem, ami nem hiszem, hogy az én utam volt.

Gabay Dorka, a Magyar Idők újságírója azt hozza fel, hogy ő például sosem írt Vona vélelmezett homoszexualitásáról, mert ez az ő ingerküszöbét sem érte el. Hasonlóan érvel Huth Gergely Pesti Srácok-főszerkesztő, aki úgy érezte, az a pletyka, hogy Vona Terry Black-féle orgiákon vett részt, nem vág a lapja profiljába, ezért nem is vették át.

Vona szeretett volna Bayer Zsolttal és Ómolnár Miklóssal, a Ripost főszerkesztőjével is beszélni, de őket nem érte el.

Kiemelt kép: 24.hu / Karancsi Rudolf